Folketing
2012-11-20

Tak for det. L 10 handler om omgåelse af udbyttebeskatning, gennemstrømningsselskaber og ledelsens sæde. Med lovforslaget ønsker regeringen at sikre, at danske selskaber ikke bruges til at omgå andre landes beskatning. Efter gældende lovgivning er det muligt for selskaber i EU eller i lande, som vi har en dobbeltbeskatningsoverenskomst med, at bruge Danmark som en trædesten til at nedbringe deres beskatning. For at hindre at danske selskaber bruges til dette formål, altså til at omgå andre landes beskatning, bliver det hermed foreslået, at Danmark opkræver den skat af videreudlodning af udbyttet, som Danmark har ret til at opkræve, efter dobbeltbeskatningsoverenskomsterne. Det er i hvert fald et af elementerne i L 10. Det, jeg lægger til grund i forhold til det her forslag, er, at Skatteministeriet mener, at der er et skattehul. Det skattehul skal lukkes. Det tager vi bestik af. Men det skal selvfølgelig ske under skyldig hensyntagen til, at Danmark også fremadrettet skal være et attraktivt investeringsland. Jeg noterer mig også, at der er kommet en del høringssvar. Der er også høringssvar, der påpeger udfordringerne i forslaget.